
Noteikumi par jūras transporta dalību Eiropas Savienības emisijas kvotu tirdzniecības sistēmā
Izdoti saskaņā ar Klimata likuma 17. panta piekto daļu un 18. panta ceturto daļu
I. Vispārīgie jautājumi
· 1. Noteikumi nosaka kārtību, kā:
· 1.1. kuģošanas sabiedrībām, kuras veic  dalību Eiropas Savienības emisijas kvotu tirdzniecības sistēmā un veic siltumnīcefekta gāzu emisiju monitoringu:
· 1.1.1. piemēro nododamo emisijas kvotu apjomu;
· 1.1.2. netiek piemērots kvotu nodošanas pienākums;
· 1.2. sagatavo, pārbauda un iesniedz ziņojumu par siltumnīcefekta gāzu emisijām (turpmāk – emisiju ziņojums);
· 1.3. akreditē pārbaudes veicēju, kas šo noteikumu izpratnē ir Eiropas Parlamenta un Padomes 2015. gada 29. aprīļa Regulas Nr.  2015/757 par jūras transporta oglekļa dioksīda emisiju monitoringu, ziņošanu un verifikāciju un ar ko groza Direktīvu 2009/16/EK (turpmāk – regula Nr.  2015/757), 3. panta "f" punktā minētais verificētājs (turpmāk – verificētājs);
· 1.4. notiek informācijas aprite starp iesaistītajām institūcijām.
II. Nododamo Emisijas kvotu apjoms
· 2. Atbilstoši Klimata likuma 22. panta ceturtajā daļā, šo noteikumu 3. un 4. punktā noteiktajam, kuģošanas sabiedrību pienākums ir nodot kvotas pēc šāda grafika:
· 2.1. 40 % no verificētajām emisijām, kuras paziņotas par 2024. gadu un uz kurām attiektos nodošanas prasības saskaņā ar Klimata likuma 22. pantu;
· 2.2.  70 % no verificētajām emisijām, kuras paziņotas par 2025. gadu un uz kurām attiektos nodošanas prasības saskaņā ar Klimata likuma 22. pantu;
· 2.3. 100 % no verificētajām emisijām, kuras paziņotas par 2026. gadu un pēc tam par katru gadu saskaņā ar Klimata likuma 22. pantu.
·  
· 3. Kuģošanas sabiedrības var nodot par 5 % mazāk kvotu nekā to verificētās emisijas, kas līdz 2030. gada 31. decembrim radušās no ledus klases kuģiem, ar noteikumu, ka šādiem kuģiem ir IA vai IA Super ledus klase vai līdzvērtīga ledus klase, kas noteikta, pamatojoties uz  Eiropas Parlamenta un Padomes 2003. gada 13. oktobra direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Eiropas Savienībā un groza Eiropas Padomes Direktīvu 96/61/EK, 12. panta 3.e apakšpunktā minēto ieteikumu.
·  
· 4. Kuģošanas sabiedrībām nav jānodod Klimata likuma 22. panta ceturtajā daļā noteiktās emisijas kvotas par emisijām, kas līdz 2030. gada 31. decembrim:
· 4.1. rodas pasažieru kuģu, kas nav kruīza kuģi, un Ro-Ro pasažieru kuģu reisos starp Eiropas Komisijas Īstenošanas 2023. gada 19. decembra lēmuma Nr. 2023/2895, ar ko nosaka Eiropas Parlamenta un Padomes Direktīvas 2003/87/EK 12. panta 3.-d punktā minēto salu un ostu sarakstu un minētās direktīvas 12. panta 3.-c punktā minēto starptautisku publisko pakalpojumu līgumu vai starptautisku sabiedrisko pakalpojumu saistību sarakstu, I pielikumā norādītu salas ostu un tās pašas dalībvalsts jurisdikcijā esošu ostu, kā arī no tādām darbībām ostā, ko šādi kuģi veic saistībā ar šādiem reisiem. Šī apakšpunkta izpratnē kruīza kuģis ir pasažieru kuģis, kam nav kravas klāja un kas paredzēts vienīgi pasažieru komercpārvadājumiem un kas nodrošina naktsmītnes jūras reisā;
· 4.2. rodas pasažieru kuģu vai Ro-Ro pasažieru kuģu reisos, kurus tie veic saskaņā ar starptautisku publisko pakalpojumu līgumu vai starptautiskām sabiedrisko pakalpojumu saistībām un kuri savieno divas dalībvalstis, kā norādīts Komisijas 2023. gada 19. decembra Īstenošanas lēmuma (ES) 2023/2895, ar ko nosaka Eiropas Parlamenta un Padomes Direktīvas 2003/87/EK 12. panta 3.-d punktā minēto salu un ostu sarakstu un minētās direktīvas 12. panta 3.-c punktā minēto starptautisku publisko pakalpojumu līgumu vai starptautisku sabiedrisko pakalpojumu saistību sarakstu, II pielikumā, kā arī no tādām darbībām ostā, ko šādi kuģi veic saistībā ar šādiem reisiem;
·  
· 4.3. radušās gan reisos starp ostām, kas atrodas noteiktās dalībvalsts vienā konkrētā tālākajā reģionā, reisos starp ostām, kas atrodas tās pašā dalībvalsts dažādos tālākos reģionos , , un reisos starp ostām, kas atrodas starp divu dalībvalstu tālākajiem reģioniem, gan arī no tādām minēto kuģu darbībām ostā, ko šādi kuģi veic saistībā ar šādiem reisiem.
· Šī apakšpunkta izpratnē tālākais reģions ir salas, arhipelāgi un viena sauszemes teritorija, kuras ir noteiktas Līgumā par Eiropas Savienības darbību 349. pantā un, kurām piemēro Līguma par Eiropas Savienības darbību 355. pantā noteikto.
· 
·  
III. Kuģošanas sabiedrību emisiju ziņojumi, verifikācija un konti
· 5. Kuģošanas sabiedrība par katru tās pārziņā esošu kuģi sagatavo regulas Nr.  2015/757 6. panta 1. punktā minēto monitoringa plānu (turpmāk – monitoringa plāns) un regulas Nr.  2015/757 11. panta 1. punktā minēto emisiju ziņojumu. Tos sagatavo, izmantojot elektroniskās veidlapas, kas noteiktas Eiropas Komisijas 2023. gada 6. novembra Īstenošanas regulas Nr. 2023/2449 ar ko nosaka noteikumus par to, kā Eiropas Parlamenta un Padomes Regulu (ES) 2015/757 piemērot attiecībā uz monitoringa plānu, emisiju ziņojumu, daļēju emisiju ziņojumu, atbilstības dokumentu un uzņēmuma līmenī sagatavotu ziņojumu veidlapām, un atceļ Komisijas Īstenošanas regulu (ES) 2016/1927 (turpmāk – regula Nr. 2023/2449) 1. un 2. pantā. Minētās veidlapas tiešsaistes režīmā ir pieejamas Eiropas Jūras drošības aģentūras pārvaldītajā automatizētajā Eiropas Savienības informācijas sistēmā "THETIS-MRV" (turpmāk – informācijas sistēma).
·  
· 6. Kuģošanas sabiedrība katru gadu līdz 31. martam, izmantojot informācijas sistēmu saskaņā ar regulas Nr. 2015/757 11. panta 1. punktu, par katru tās pārziņā esošu kuģi iesniedz Eiropas Komisijai, attiecīgo karoga valstu iestādēm par kuģiem, kuri kuģo ar citas valsts karogu, un Valsts vides dienestam verificētu emisiju ziņojumu, ko verificētājs saskaņā ar regulas Nr.  2015/757 13. pantu verificējis kā apmierinošu.
·  
· 7. Kuģošanas sabiedrība, kuras administrējošā iestāde ir Latvija,  katru gadu līdz 31. martam, saskaņā ar regulas Nr. 2015/757 11a. panta 2. punktu, iesniedz Valsts vides dienestam verificētus agregēto emisiju datus uzņēmuma līmenī, kuri aptver emisijas iepriekšējā gada ziņošanas laikposmā, par ko jāziņo saskaņā ar Klimata likuma 18.pantu, atbilstoši noteikumiem par monitoringu un to, kā ziņo agregētos emisiju datus uzņēmuma līmenī. Uzņēmuma līmenī sagatavoto ziņojumu sagatavo izmantojot regulas 2023/2449 4. pantā noteikto veidlapas formu. Veidlapa tiešsaistes režīmā ir pieejama informācijas sistēmā.
· 8. Valsts vides dienests izskata un apstiprina verificētus monitoringa plānus saskaņā ar regulas Nr.  2015/757 6. panta 8. punktu un verificētus agregētos emisiju ziņojumus uzņēmuma līmenī
· 9. Monitoringa plānu, emisiju ziņojumu un agregētos emisiju ziņojumus uzņēmuma līmenī verificē kompetenta, neatkarīga atbilstības novērtēšanas institūcija, kas ir akreditēta:
· 9.1. nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību un kas atbilst regulas Nr. 2015/757 un Eiropas Komisijas 2023. gada 20. oktobra Deleģētā regula Nr. 2023/2917 par verifikācijas darbībām, verificētāju akreditāciju un monitoringa plānu apstiprināšanu, ko veic administrējošās iestādes saskaņā ar Eiropas Parlamenta un Padomes Regulu (ES) 2015/757 par jūras transporta oglekļa dioksīda emisijas monitoringu, ziņošanu un verifikāciju, un Komisijas Deleģētās regulas (ES) 2016/2072 atcelšanu (turpmāk – regula Nr. 2023/2917) prasībām;
· 9.2. citas Eiropas Savienības dalībvalsts akreditācijas struktūrā, kas noteikta saskaņā ar Eiropas Parlamenta un Padomes 2008. gada 9. jūlija Regulu Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93.
· 10. Šo noteikumu 9. punktā minētais verificētājs sagatavo regulas Nr.  2015/757 17. panta 1. punktā minēto atbilstības dokumentu (turpmāk – atbilstības dokuments), izmantojot regulas Nr. 2023/2449 3. pantā norādīto elektronisko veidlapu, kas tiešsaistes režīmā ir pieejama informācijas sistēmā.
· 11. Šo noteikumu 8. punktā minētais verificētājs:
· 11.1. mēneša laikā pēc regulas Nr. 2023/2917 9. pantā minēto secinājumu nosūtīšanas Latvijas karoga kuģa kuģošanas sabiedrībai un kuģošanas sabiedrībai, kuras administrējošā valsts ir Latvija, informē Valsts vides dienestu par to Latvijas karoga kuģa kuģošanas sabiedrību un kuģošanas sabiedrību, kuras administrējošā valsts ir Latvija, un kuras iesniegtais monitoringa plāns atbilst regulai Nr.  2015/757 , regulai 2016/2072, regulai Nr. 2023/2917 un attiecīgā gadījumā Eiropas parlamenta un padomes direktīva 2003. gada 13. oktobra Nr. 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Eiropas Savienībā un groza Eiropas Padomes Direktīvu 96/61/EK (turpmāk – direktīva Nr. 2003/87/EK) un ir verificēts kā atbilstošs vai neatbilstošs;
· 11.2. nekavējoties informē Eiropas Komisiju, Valsts vides dienestu un valsts akciju sabiedrību "Latvijas Jūras administrācija" par Latvijas karoga kuģiem un attiecīgo kuģošanas sabiedrību, kuras administrējošā iestāde ir Latvija, un kam izsniegts atbilstības dokuments.
·  
IV. Noslēguma jautājumi
· 12. Šo noteikumu  6. punkts stājas spēkā 2025. gada 1. janvārī.
· 13. Atzīt par spēku zaudējušiem Ministru kabineta 2018. gada 17. jūlija noteikumus Nr. 430 "Kārtība, kādā sagatavo, pārbauda un iesniedz ziņojumu par jūras transporta oglekļa dioksīda emisijām" (Latvijas Vēstnesis, 2018, 142. nr.).

